
	Argumentai:
Tvirtinant 2021 m. valstybės biudžeto ir savivaldybių biudžetų finansinių rodiklių patvirtinimo įstatymo projektą buvo nurodyta, kad Kėdainių rajono savivaldybės kultūros centro pastato Kėdainiuose, J. Basanavičiaus g. 24, rekonstravimui 2022 m. valstybės biudžete bus skirta 1 (vienas) mln. eurų. Nagrinėjant 2022 m. valstybės biudžeto ir savivaldybių biudžetų finansinių rodiklių patvirtinimo įstatymo projekto 6 priedą skirta suma pasikeitė ir 2022 m. valstybės biudžeto ir savivaldybių biudžetų finansinių rodiklių patvirtinimo įstatymo projekte Kėdainių rajono savivaldybės kultūros centro pastato rekonstravimui sumažintas finansavimas, iš valstybės biudžeto skiriant 2022 m. tik 550 000 eurų, o likusią sumą išskaidant: 2023 m. – 175 000 eurų, 2024 m. – 525 000 eurų.
Atkreiptinas dėmesys, kad Kėdainių rajono savivaldybė kultūros centro rekonstravimo darbus planavo atsižvelgdama į 2021 m. valstybės biudžeto ir savivaldybių biudžetų finansinių rodiklių patvirtinimo įstatymą. Toks drastiškas finansavimo sumažinimas iš esmės keičia projekto vykdymo eigą, nes finansavimo sumažinimas nuo 1 (vieno) mln. eurų iki 550 000 eurų neleis įgyvendinti visų numatytų Kėdainių rajono savivaldybės kultūros centro pastato rekonstravimo darbų.

Pasiūlymas:
Padidinti Lietuvos Respublikos 2022 m. valstybės biudžeto ir savivaldybių biudžetų finansinių rodiklių patvirtinimo įstatymo projekto 6 priede nurodytą finansavimą Kėdainių rajono savivaldybės kultūros centro pastato Kėdainiuose, J. Basanavičiaus g. 24, rekonstravimui 2022 m. iki 1 (vieno) mln. eurų.

Lėšų šaltinis:
Sumažinti valstybės skolos aptarnavimui skiriamus asignavimus.

